Title: Pomenute krmne kulture dobijaju još više na značaju u jesenjoj setvi jer se time poboljšavaju mogućnosti postizanja viših i kvalitetnijih prinosa i kvaliteta njihove proizvodnje
Author: NN_30
Last saved by: Goran Stojic

JESENJA SETVA DAJE KVALITETNIJE PRINOSE KRMNIH KULTURA(2)

Idealno vreme za setvu lucerke do polovine septembra

*-Treba sačekati sa setvom s obzirom na period visokih temperatura i nedostatka padavina. Bitno je poorati i pripremiti zemljište za setvu i čim naiđe period sa padavinama sejati lucerku- objašnjava dr Saša Stanković
*Preporuka je da se posle setve obavi valjanje kako bi se omogućio što bolji kontakt semena sa zemljišnom vlagom, seme unelo na jednaku dubinu i omogućili uslovi za ujednačeno nicanje

Krmne kulture, poput lucerke, crvene dateline, žutog zvezdana, uljane repice, stočnog graška i grahorice, dobijaju još više na značaju u jesenjoj setvi jer se time poboljšavaju mogućnosti postizanja viših i kvalitetnijih prinosa i kvaliteta njihove proizvodnje. 
Jesenjom setvom višegodišnjih leguminoza omogućuje se da se ove biljke dobro ukorene, bolje izbore sa korovima, daju kvalitetan prvi otkos i postignu bolje i više prinose već u prvoj godini. 

-Lucerka i crvena detelina u jesenjoj setvi formiraju već u proleće dobre sklopove i imaju dobar porast na početku prolećne vegetacije. Kako se setvom s jeseni postiže dobro formirani sklop useva u proleće, biljke su konkurentne sa korovima i onemogućuju da ovi probiju. S toga ova činjenica može biti iskorišćena u proizvodnji organske stočne hrane bez upotrebe herbicida.- objašnjava dr Saša Stanković, savetodavac za ratarstvo i povrtarstvo Poljoprivredne savetodavne i stručne službe Niš.
Optimalni rokovi setve lucerke, žutog zvezdana i crvene deteline u jesenjoj setvi je od kraja druge dekade avgusta do polovine septembra. Optimalnim rokom setve treba stvoriti uslove da se biljke dobro ukorene da bi tolerisale niske temperature i što bolje prezimele zimu. Kako je nastupio period sa dobrom zalihom vlage uslovi su postali povoljni za osnovnu obradu i pripremu zemljišta za setvu lucerke, crvene deteline i žutog zvezdana. 
-Treba sačekati sa setvom s obzirom na period visokih temperatura i nedostatka padavina. Bitno je poorati i pripremiti zemljište za setvu i čim naiđe period sa padavinama sejati lucerku. Osnovna obrada zemljišta i predsetvena priprema za setvu trebaju biti kvalitetno obavljene da bi setva mogla biti kvalitetna. Preporuka je da se posle setve obavi valjanje kako bi se omogućio što bolji kontakt semena sa zemljišnom vlagom, seme unelo na jednaku dubinu i omogućili uslovi za ujednačeno nicanje.- savetuje Stanković.
Ukoliko je setveni sloj dosta rastresit i dubok treba obaviti valjanje i pre same setve.
Poput lucerke i uljana repica može da se seje od polovine avgusta do polovine septembra. Opasnost od izmrzavanja u slučaju kašnjenja sa nicanjem postoji, međutim najava povoljnih temperatura i povoljna vlažnost ukazuju da se uljana repica može sejati do kraja septembra i naći se u poželjnoj fenofazi razvoja-3-4 lista, koja je najpovoljnija sa aspekta prezimljavanja ove vrste. Zbog sitnog semena i kod setve uljane repice preporuka je da se zemljište pred setvu što kvalitetnije pripremi i posle setve povalja.
Pored prolećnih sorti stočnog graška, koje su vrlo zastupljene u proizvodnji, češće sejana je i sorta ozimog stočnog graška-NS-Pionir, kao i nova sorta ozimog stočnog graška NS Mraz. Optimalni rok setve ozimog stočnog graška je kraj septembra-kraj okrobra. Ozimi stočni grašak sorte NS Pionir jačeg je porasta od prolećnog i sklon poleganju pa je otežano sakupljanje i kvalitetna žetva, te je preporuka da se uz ovu kulturu seje neka strnina koja će pružiti potporu usevu graška i smanjiti poleganje. 
-Najčešće se kao držač koriste tritikale, raž ili pšenica. Sorta Mraz, manjeg je porasta i koristi se uglavnom za proizvodnju zrna, tolerantna je na poleganje i ne traži potporni usev. Setvena norma ozimog graška je 150 do 200 kilograma po hektaru i u okviru ove količine preporučuje se 10 odsto držača (kod sorte NS Pionir) odnosno 15 do 25 kilograma po hektaru. Neophodna je dobra predsetvena priprema zemljišta i posle setve valjanje kako bi usev što brže i kvalitetnije nikao.- dodaje on.

Bilo u smeši s pomenutim žitaricama ili kao čist usev grašak je bitan izvor kabaste stočne hrane, zrnaste stočne hrane bogate proteinima, obogaćuje zemljište azotom i popravlja kvalitet i strukturu zemljišta te je dobar predusev svim ostalim kulturama. Stočni grašak vrlo je značajan i sa aspekta popravke sadržaja humusa, te se koristi i za ovu svrhu, s obzirom da nema dovoljno stajnjaka a da su naša zemljišta vrlo siromašna humusom. 
Za ovu svrhu stočni grašak se u fenofazi formiranja mahuna istarupira, usitni i tako lakše zaore. Time se u zemljište unese značajna količina organske mase koja se podvrgne dejstvu mikroorganizama i tako popravi plodnost zemljišta. 
U jesenjoj setvi svih pomenutih kultura poželjno je obaviti adekvatnu mineralnu ishranu fosforom i kalijumom zaoravanjem odgovarajuće vrste i količine NPK mineralnog đubriva shodno rezultatima obavljenih agrohemijskih analiza zemljišta i potrebama kultura. 
Za lucerku i stočni grašak preporuka je da se unese 80 kilograma po hektaru fosfora i 60 kilograma po hektaru kalijuma uz primenu startne količine azota od 40-60 kg/ha dok biljka sama ne počne azotofiksacijom da ga stvara. Kod uljane repice se uz početnu količinu azota od 60kg/ha primenjuje azot u prihrani i u startu 60-80kg/ha fosfora i 40-60kg/ha kalijuma.
LEG:NAJOPTIMALNIJA SA STANOVIŠTA PREZIMLJAVANJA:Uljana repica
LEG:OPTIMALNO VEĆ OD DRUGE DEKADE AVGUSTA:Setva deteline
(Projekat “Nišlije se uključuju u odlučivanje” sufinansiran iz budžeta grada Niša)